《送孙巨源》
宋代·刘攽

衰老不择交，倾怀未尝悔。非吾相知心，亦有中获罪。

谁能若楸柏，雪霜不变改。自念孤剑心，炯然镇长在。

识君始恨晚，及此将十载。相与忘形骸，依然见乐恺。

翔凤刷羽仪，天真辉文彩。清泉浚长源，滥觞已自倍。

乘间辄相过，慰我胸傀礧。使我意轩昂，脱我中心痗。

今君官南州，扬帆尽淮海。腰绶盘青緺，儿衣间缯綵。

兰羞当及时，倚门方有待。一值归飞鸿，寄声尚无怠。

作者简介：刘攽bān（1023～1089）北宋史学家，刘敞之弟。字贡夫，一作贡父、赣父，号公非。临江新喻（今江西新余）人，一说江西樟树人。庆历进士，历任曹州、兖州、亳州、蔡州知州，官至中书舍人。一生潜心史学，治学严谨。助司马光纂修《资治通鉴》，充任副主编，负责汉史部分，著有《东汉刊误》等。